Intevissn

D'  intevissn (Cephalopoda,  van 't Oudgrieks κεφαλή / képhalé, « kop », en πούς / pous, « pôot », letterlik koppôotign) vormn e klasse van de molluuskn. Intevissn wordn azo genoemd omdan z' in stoat zyn van inte te speitn woadeure dan z' under  goed kunn camoufleern. Ze zyn ook in stoat van te verandern van kleur en azo kunn z'under perfect anpassn an den oendergroend. Der zyn ook sôortn die gebruukmoakn  van bioluminescentie (viezn).

Intevissn leevn allêene moar in zout woater, in al de weireldzêen. De mêeste groein rap en leevn mor êen toet twêe joar.  

Ze verplatsn under deur woater in under mantel te pompn en der were krachtig uut te persn langs de sifong. Al d' intevissn zyn vlêeseters. Under eetn bestoat surtout uut vis, krabbn, kriftn en molluuskn die gevangn wordn met de zuugnappn ip under grypoarms. Z èn  een harte poapegoaiachtign bek en de mêeste sôortn èn ook nog e rasptoenge (de radula) vo de prôoie in stiksjes te scheurn.

Al d' intevissn plantn under vôort via eiers. D'eitjes wordn bevrucht deur 't sperma van de vintjes. 't Antal eiers dat e wuuvetje kan produceern varieert van 30 tot 500.000. 
 Taxonomie  
Volgens World Register of Marine Species (23 december 2013): 
Subklasse Coleoidea
Superorde Decapodiformes
Orde Myopsida
Orde Oegopsida
Orde Sepiida
Orde Spirulida
Superorde Octopodiformes
Orde Octopoda
Orde Vampyromorpha
Subklasse Nautiloidea
Orde Nautilida